Arquidiocese católica latina de Atenas

A **arquidiocese de Atenas** (en latín: *Archidioecesis Atheniensis*) é unha sé da Igrexa Católica Latina inmediatamente suxeita á Santa S. En 2012 tiña 101.600 bautizados sobre unha poboación total de 6&nbsp;285&nbsp;000 habitantes. O seu ordinario actual é, dende o 14 de xullo 2021, Theodoros Kontidis da Compañía de Xesús.

## Territorio 
A arquidiocese ten xurisdición sobre os fieis católicos latinos das seguintes rexións de Grecia: Ática, Grecia Central, Grecia Occidental e Peloponeso.

A sé arcebispal é a cidade de Atenas, onde está a Catedral de San Dionisio o Areopaguita. O territorio ten unha superficie de 46.775&nbsp;km² e está dividido en 14 parroquias.

## Historia 
A diocese de Atenas, antes do Gran Cisma de 1054 era unha se sufragánea da arquidiocese de Corinto, baixo o patriarcado de Constantinopla. A arquidiocese latina foi erixida a comezos do século XIII con ocasión da conquista de Constantinopla por parte dos cruzados (1204). O primeiro arcebispo foi o francés Berardo, cuxa elección foi confirmada polo papa Inocencio III o 27 de novembro de 1206.

O mesmo pontífice definiu o estatuto da nova arquidiocese latina, en continuidade coa grega, da que tomou o posto. Nunha carta do 13 de febreiro de 1209 listou as dioceses sufragáneas de Atenas, que eran as mesmas que as da arquidiocese grega naquel período: Negroponte, Termópilas, Davalia, Avlon, Oreoi, Caristo, Queronea, Megara, Ceos, Andros e Esciro. Coa mesma carta, o papa concedeu a Berardo o palio.

Logo da caída de Constantinopla de 1453, tamén os outros territorios de Grecia baixo dominio occidental pasaron a dominio do Imperio Otomán; Atenas foi conquistada en 1458. O derradeiro arcebispo latino, Nicola Protimo, fuxiu da cidade e buscou refuxio na illa de Eubea, gobernada polos venecianos, e permaneceu alí até a súa morte en 1482. Dende este momento, a arquidiocese foi transformada en sé titular.

En 1833 Grecia obtivo a independencia. O 19 agosto do ano seguinte o papa Gregorio XVI instituíu a delegación apostólica de Grecia, co propósito de atender os intereses dos fieis católicos do novo reino. O 23 de xullo de 1875 o papa Pío IX restaurou a arquidiocese de Atenas, con xurisdición sobre toda Ática.

O 18 de marzo de 1926, co breve *Quae catholico* do papa Pío XI, os territorios do Peloponeso e a illa de Citerea, até entón sen xurisdición eclesiástica e administrados directamente polo delegado apostólico, foron unidos á arquidiocese de Atenas. No mesmo ano, outras modificacións territoriais realizadas pola Santa Sé remataron co papel de delegado apostólico do arcebispo de Atenas.

## Episcopoloxio 
* Giovanni Marengo (23 de xullo de 1875 - 17 de decembro de 1891, finado)
* Giuseppe Zaffino (29 de abril de 1892 - 7 de febreiro de 1895, finado)
* Caietanus Maria de Angelis (10 de maio de 1895 - 28 de marzo de 1900, finado)
* Antonio Delenda (29 de abril de 1900 - 10 de setembro de 1911, finado)
* Louis Petit (4 de marzo de 1912 - 24 de xuño de 1926, renuncia)
* Giovanni Francesco Filippucci (25 de xaneiro de 1927 - 29 de maio de 1947, nomeado arcebispo de Naxos, Andros, Tinos e Mykonos)
* Marcus Sigala (22 de febreiro de 1947 - 10 de marzo de 1950, finado)
* Marius Macrionitis (11 de marzo de 1953 - 8 de abril de 1959, finado)
* Venedictos Printesis (15 de maio de 1959 - 17 de novembro de 1972, renuncia)
* Nikolaos Foskolos (25 de xuño de 1973 - 12 de agosto de 2014, retirado)
* Sevastianos Rossolatos (12 de agosto de 2014 - 14 de xullo 2021, retirado)
* Theodoros Kontidis, S.I. (14 de xullo 2021 - actualidade)

## Notas 
## Véxase tamén 
### Ligazóns externas 
* Perfil en GCatholic.org
* Perfil en Catholic-Hierarchy.org